**Predkladacia správa**

Na základe žiadosti Súdnej rady Slovenskej republiky a podľa zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov Národná rada Slovenskej republiky na 7. a 9. schôdzi volila 12 kandidátov na miesta šiestich sudcov disciplinárneho súdu (navrhuje dvojnásobný počet kandidátov), ktorým v októbri m. r. skončilo trojročné funkčné obdobie.

Vzhľadom na to, že v doterajších voľbách boli zvolení iba 11 kandidáti, je treba vykonať ďalšiu novú voľbu, v ktorej sa bude voliť zostávajúci jeden kandidát.

Za kandidáta môžu byť podľa § 119 ods. 4 a § 119 ods. 6 citovaného zákona zvolení sudca alebo iná osoba, ktorí spĺňajú zákonom ustanovené podmienky.

Sudca alebo iná osoba môžu byť zvolení za sudcu disciplinárneho súdu najviac dve po sebe nasledujúce funkčné obdobia.

Predseda Ústavnoprávneho výboru Národnej rady Slovenskej republiky vyzval oprávnené subjekty (poslancov), aby v termíne do 31. januára 2011 predložili príslušné návrhy Ústavnoprávnemu výboru Národnej rady Slovenskej republiky.

V súlade s platnými právnymi predpismi a v reakcii na výzvu predsedu Ústavnoprávneho výboru Národnej rady Slovenskej republiky v určenom termíne poslanci predložili dva návrhy.

Ústavnoprávny výbor Národnej rady Slovenskej republiky na 22. schôdzi 2. februára 2011 návrhy prerokoval. **Uznesením č. 128** konštatoval, že navrhnutí (Peter **Grom** a Jaroslav **Palkovič**) spĺňajú podmienky ustanovené v § 119 ods. 6 citovaného zákona. Odporučil vykonať **akt voľby** podľa Volebného poriadku o voľbe a odvolávaní iných funkcionárov, schváleného uznesením Národnej rady Slovenskej republiky zo 6. septembra 2006 č. 61 a uznesenia Ústavnoprávneho výboru Národnej rady Slovenskej republiky z 26. októbra 2010 č. 48a.

 Základné údaje o navrhovaných kandidátoch sú uvedené v predkladanom materiáli. Do návrhov a  predložených dokladov je možné nahliadnuť na sekretariáte Ústavnoprávneho výboru Národnej rady Slovenskej republiky.